
 R A P O R T  
asupra  reexaminării  Legii  pentru modificarea Legii 115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici, ca urmare a Deciziei Curţii Constituţionale nr.453 din 16 aprilie 2008, publicată în Monitorul Oficial 
al României, Partea I, nr.374 din 16 mai  2008
 
În conformitate cu prevederile art.134 alin.(1) din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată  cu  reexaminarea  Legii pentru modificarea Legii 115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici, ca urmare a Deciziei Curţii Constituţionale nr.453 din 16 aprilie 2008, publicată în Monitorul Oficial al României, Partea I, nr.374 din 16 mai  2008, trimisă cu adresa nr.Plx.588/2007/2008 din 8 septembrie 2008 şi  înregistrată cu nr.31/ 978/2007/2008 din 18 septembrie 2007.


Potrivit  cu  dispoziţiile art.146 lit. a)  din Constituţia României, republicată, şi ale  Legii nr.47/1992, modificată şi completată, Curtea Constituţională a examinat sesizarea de neconstituţionalitate a dispoziţiilor Legii pentru modificarea Legii 115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici, şi, prin Decizia nr. 453 din 2 aprilie 2008 a decis că este neconstituţională, în ansamblul său.

Critica de neconstituţionalitate constă, în esenţă, în susţinerea că redactarea art. 18 din lege este neconformă cu art. 44 alin.(8) din Constituţie, potrivit căruia “Averea dobândită ilicit nu poate fi confiscată. Caracterul licit al dobândirii se prezumă.”
Curtea a reţinut că modificările propuse sunt imprecise şi inadecvate, întrucât este utilizată expresia „diferenţe nejustificabile”, a cărei sferă  de cuprindere nu poate fi determinată.
Senatul, în calitate de primă Cameră sesizată, a respins Legea  pentru modificarea Legii 115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici, în şedinţa din 25  iunie 2008, acceptând obiecţiunile de neconstituţionalitate.
Camera Deputaţilor, conform prevederilor art.75 alin.(1) din Constituţia României, republicată şi ale art.92 alin.(9), pct.2 din Regulamentul Camerei Deputaţilor, este Cameră decizională.

Comisia juridică, de disciplină şi imunităţi, a reexaminat Legea pentru modificarea Legii 115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici, în raport cu Decizia Curţii Constituţionale nr. 543 din 16 aprilie 2008, în şedinţa din data de 13 octombrie 2008.
Întrucât în şedinţa de vot final din 15 octombrie 2008 nu a fost întrunită majoritatea calificată pentru adoptarea legii, Plenul Camerei Deputaţilor, în temeiul art. 104 din Regulamentul Camerei Deputaţilor, a hotărât retrimiterea la comisia sesizată în fond, în vederea unei noi examinări a proiectului de lege.
În conformitate cu dispoziţiile art.147 alin.(2) şi (4) din Constituţia României, republicată, ale art.61 şi ale art.134 alin.(1)  din Regulamentul Camerei Deputaţilor, republicat, Comisia juridică, de disciplină şi imunităţi, a reexaminat  Legea  pentru modificarea Legii 115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici,  în raport cu Decizia Curţii Constituţionale nr.453 din 16 aprilie 2008, în şedinţa din 13 martie 2013.

În urma dezbaterilor şi a  opiniilor exprimate, membrii Comisiei juridice, de disciplină şi imunităţi au hotărât, cu unanimitate de voturi, să propună Plenului Camerei Deputaţilor, respingerea propunerii legislative pentru modificarea şi completarea Legii 115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici, întrucât, măsura confiscării ar aduce atingere prezumţiei de dobândire licită a unor bunuri, ceea ce conduce la concluzia neconstituţionalităţii acestor dispoziţii de lege care îngăduie o astfel de atingere adusă averii unor persoane. O asemenea măsură este reglementată constituţional doar în cazul săvârşirii unor infracţiuni sau contravenţii.
                   În raport de obiectul şi conţinutul său, legea are caracter de lege organică. 
      PREŞEDINTE,                                                 SECRETAR,

     Liviu Bogdan CIUCĂ                             Theodor-Cătălin NICOLESCU
Consilier,
Iuliana Fuiorea

